Mental styrke i golfen, hverdagen og livet - Varde Golfklub
Mental styrke i golfen, hverdagen…
Varde Golfklub styrker den mentale træning med besøg af Mats Björkman, der til dagligt uddanner PGA-.trænere.
I marts måned arrangerede Sportsafdelingen i Varde Golfklub en dag med Marathon Golf, hvor spillerne i elitetruppen selv skulle skaffe sponsorer, der hver ydede et bidrag pr. spillet hul.
”Og der kom faktisk rigtig mange penge ind på denne dag, hvor firmaer, familie og venner spyttede i kassen,” fortæller formand for Sportsudvalget, Birthe Kristensen. ”Vi har i udvalget diskuteret, hvordan vi kunne bruge pengene, så de blev til gavn og glæde for alle klubbens medlemmer. Og valget faldt på at engagere Mats Björkman, der er lærer på golflinjen på Højskolen i Ikast, hvor han er med til at uddanne PGA-trænere, der skal fungere rundt i de forskellige golfklubber.”
”Og man kan roligt sige, at det blev en succes” fortsætter Birthe Kristensen. ”Sidst på eftermiddagen holdt Mats et inspirerende oplæg for klubbens elitespillere. Og timingen var der heller ikke noget galt med idet klubbens hold i Herrekvalifikation og 2. Division Herrer begge spiller oprykningskampe i weekenden 15. – 16. september.
Efter aftensmaden holdt Mats Björkman endnu et meget inspirerende oplæg – krydret med anekdoter og praktiske eksempler, og her var der mødt 70 af klubbens øvrige medlemmer frem.
”Mental styrke i golfen, hverdagen og livet,”
I sit foredrag med titlen ”Mental styrke i golfen, hverdagen og livet,” kom Mats Björkman bl.a. ind på, hvor vigtigt det er, at man i pressede situationer ikke lader nervøsitet, bekymring og tvivl overtage ens tanker, og derved blive styrende for de handlinger man udfører.
Han fortalte også om betydningen af, at man ude på banen læser situationen og ud herfra træffer de rigtige beslutninger.
Som spiller er det vigtigt, at man er i stand til at analysere – hvad virker for mig? og hvad virker ikke? Ud fra denne bevidsthed, er man i stand til at dygtiggøre sig. Men dygtigheden skal ikke bare stå sin prøve på træningsbanen. Det er ligeså vigtigt, at man er bevidst om, at dygtigheden skal gøres brugbar, og at der derved er en overførselsværdi.
”Hvis du vil være dygtig til at spille golf, så spil golf” – som Mats Björkman udtrykte det.
Til slut kom Mats Björkman med følgende råd, til de spillere, der om kort tid skal deltage i vigtige oprykningsmatcher:
”Hold fast i det du er tryg ved. Selvfølgelig vil du være nervøs – det vil de andre spillere også, men hvis følelserne får lov til at styre, så udebliver resultaterne i pressede situationer.”